དེ་རྗེས་ང་ཚོ་བལ་ཡུལ་རྒྱལ་ས་བརྒྱུད་ནས་མཆོད་རྟེན་བྱ་རུང་ཁ་ཤོར་ལ་མཇལ་དུ་སོང་བ་ཡིན་ལ།དེ་ནས་འཕགས་པ་ཤིང་ཀུན་ནས་རླངས་འཁོར་བརྒྱུད་དེ་སོང་ན་ཆུ་ཚོད་གཅིག་ཙམ་གྱི་སར་ཡོད།ལོ་རྒྱུས་སུ་གསལ་བ་ལྟར་ན་སྔོན་བྱ་རྫི་བྱས་ཏེ་འཚོ་བ་གཉེར་མཁན་གྱི་རྒན་མོ་ཞིག་ཡོད་པ་དེའི་སེམས་པར་ད་ཕན་སྡིག་པ་མང་པོ་བྱས་པས།ད་ནི་དེ་དག་བཤགས་ཕྱིར་རྟེན་བཞེངས་ཤིག་བྱེད་དགོས་སྙམ་པ་ན།ས་འཚོལ་ཕྱིར་རྒྱལ་བོའི་དྲུང་དུ་བཅར་ཏེ་བདག་ལ་མཆོད་རྟེན་བཞེངས་སའི་ས་གླང་ཆེན་གྱི་ཀོ་བའི་ཆེ་ཆུང་ཞིག་གནང་བར་ཞུ་གསོལ་བཏབ་པ་བཞིན་རྒྱལ་བོས་ཀྱང་གནང་།རྒན་མོ་དེས་གླང་ཆེན་གྱི་ཀོ་བ་དྲས་ཏེ་ས་ཆེན་པོར་མཆོད་རྟེན་བརྩིགས་པའི་རྨང་བཤམས་པ་ན།བློན་པོ་འགས་རྒན་མོ་ལ་ཁྱེད་ཀྱིས་ས་འདི་འདྲ་ཆེན་པོ་བེད་སྤྱད་པའི་གནང་བ་གང་ནས་བྱུང་དྲིས་པར།ཁོ་མོས་ཀྱང་རྒྱལ་བོས་བསྩལ་བ་ཡིན་ཞེས་བཤད།བློན་པོ་རྣམས་ཀྱིས་རྒྱལ་བོར་བཀའ་འདྲི་ཞུས་པ་ན།གླང་ཆེན་གྱི་ཀོ་བས་སྙོབས་ཚད་ཀྱི་གཞིར་མཆོད་རྟེན་བྱ་རུང་བའི་ཚུལ་ངའི་ཁ་ནས་ཤོར་རོ་ཞེས་གསུངས་པས།མཆོད་རྟེན་འདིའི་མིང་ལའང་དེ་ལྟར་གྲགས་པར་བཤད།མཆོད་རྟེན་འདི་མ་གྲུབ་སྔོན་ནས་བྱ་རྫི་མ་ཚེ་ལས་འདས་ནའང་།ཁོ་མོར་བུ་གསུམ་ཡོད་པ་དེ་དག་གིས་དྲིན་ཅན་མའི་དྲིན་ལན་འཇལ་ཕྱིར་རྩིག་འཕྲོ་མུ་མཐུད་དེ་མཇུག་གྲུབ་པ་ན།ནམ་མཁའ་ནས་ལྷ་རྣམས་ཀྱིས་ཁྱེད་ཅག་གི་སྨོན་ལམ་གང་ཞིག་བཏབ་པ་རྣམས་འགྲུབ་པར་འགྱུར་རོ་ཞེས་སྒྲ་བྱུང་བ་བཞིན།གཅེན་གཅུང་གསུམ་གྱིས་མཐའ་འཁོབ་བོད་ཡུལ་མུན་པའི་གླིང་དུ་དམ་པའི་ཆོས་སྤེལ་བར་སྨོན་ལམ་བཏབ་པ་ན།རྩིག་རྡོ་འགེལ་སའི་གླང་རྒན་དེས་ངས་ལས་ཀ་དེ་འདྲ་བྱས་ཀྱང་ང་འདི་དག་གིས་སྣང་མེད་བྱས་སོང་དྲན་ཏེ།མ་འོངས་པ་ན་དེ་དག་གིས་ཆོས་སྤེལ་བ་ན་ཆོས་ལ་སྡང་བའི་སྐྱེ་བོ་ནུས་ལྡན་ཞིག་ཏུ་སྐྱེ་བའི་སྨོན་ལམ་ལོག་པར་བཏབ།ཚུལ་དེ་བྱ་རོག་གིས་མཐོང་སྟེ་ཁོས་བསྟན་པ་བཤིག་པའི་སྐབས་དེར་ང་ཁོ་ཚར་གཅོད་པའི་སྐྱེས་བུ་མཐུ་སྟོབས་ཅན་ཞིག་ཏུ་སྐྱེ་བར་ཤོག་ཅེས་སྨོན་ལམ་བཏབ་པ་བཞིན།སྔ་མ་གསུམ་མཁན་སློབ་ཆོས་གསུམ་དང་།ཕྱི་མ་གཉིས་ནི་གླང་དར་མ་དང་།ལྷ་ལུང་དཔལ་རྡོར་ཡིན་པའི་ཚུལ་རང་རེར་གྲགས་པ་ལྟར་རོ།།དེེས་ན་མཆོད་རྟེན་འདི་ནི་རང་ཅག་བོད་མི་རྣམས་ལ་དམིགས་བསལ་གྱི་འབྲེལ་བ་ཡོད་པ་ཞིག་ཀྱང་ཡིན་པས་སྨོན་ལམ་ཟབ་མོས་རང་གཞན་གྱི་སྡུག་བསྔལ་སེལ་བའི་གྲོགས་བྱེད་པ་ནི་ཚུལ་རོལ་མཐོང་བའི་སྐྱེས་བུ་དཔྱོད་ལྡན་རྣམས་ཀྱི་ཐབས་ལ་མཁས་པའི་སྤྱོད་པར་སྣང་ངོ་།།འདིའི་ནང་དུ་སངས་རྒྱས་ཀྱི་རིང་བསྲེལ་གཙོ་བོར་བཞུགས་པས་བྱིན་རླབས་ཆེ་ལ།བཟོ་དབྱིབས་ཀྱང་ཕལ་ཆེར་འཕགས་པ་ཤིང་ཀུན་དང་འདྲ་ནའང་བུམ་པའི་སྟེང་གི་ཕྱོགས་བཞིར་ཤེས་རབ་ཡེ་ཤེས་མཚོན་བྱེད་ཀྱི་སྤྱན་ཆེན་པོ་དཀྱུས་ཤིན་ཏུ་རིང་བ་གཉིས་རེ་བཞེངས་པ་དེས་མཆོད་རྟེན་འདིར་བསལ་གྱི་ཁྱད་ཆོས་ཤིག་མངོན་པར་བྱས་ཡོད།